Fortuna Hjørring har hentet en 23-årig finsk angriber, som trods sin unge alder har stor international erfaring.

Den 23-årige finske angriber Sanni Franssi er trådt ind på Fortunas 3F-hold som afløser for Signe Bruun, der først på ugen skiftede til den europæiske storklub Paris Saint Germain. Sanni Franssi har vundet flere finske mesterskaber, og hun har en international karriere bag sig. I 2016-17 spillede hun i en schweiziske klub FC Zürich Frauen og scorede 18 gange for dette hold. Senere vandt hun sammen med FC Neunkirchen det schweiziske pokalmesterskab og blev nummer to i ligaen. Hun har desuden spillet for den italienske serie A klub Juventus, og så har hun spillet adskillige ligakampe i Finland og repræsenteret Finland på landsholdet, så der er altså tale om en spiller, der har prøvet lidt af hvert, selv om hun endnu er ganske ung. Sanni Franssi kom til Hjørring i sidste uge og deltog i træningen, så hun kunne debutere i 3F-kampen Odense lørdag. Det er cheftræner Carrie Kveton, som har opdaget den finske angriber, og via sit netværk var hun stærkt medvirkende til at få Sanni Franssi hentet til Hjørring, hvor hun nu kan styrke holdet. - Sanni Franssi er en meget hurtig angriber, der er i besiddelse af en række kvaliteter, som Fortuna nok skal formå at understrege og udnytte. Vore piger får en holdkammerat, der kan være med til at løfte kvaliteten, så det fremover fortsat er interessant at gå til 3F-kvindefodbold i Hjørring, siger elitechef Jacob Larsen. Sanni Franssi fik tyve minutter i søndagens 3F-ligakamp i Odense, og viste allerede der, at hun har klare kvaliteter. Hjemmepublikum i Hjørring får hende at se søndag 16. september, hvor Fortuna tager imod B93. Inden da venter der dog Franssi og resten af Fortunaholdet helt andre - og nok lidt større udfordringer - når de onsdag aften spiller mod Fiorentina i Champions League. Italienerne slog sidste år Fortuna ud af selvsamme turnering, så der er revanche til gode, når holdene tørner samme i Firenze onsdag klokken 19. Returkampen spilles i Hjørring onsdag 26. september.